Rewşa Nasir Yagizo ke 103 rojî yo vera tecrîdê serê Rayberê Şarê Kurdî Abdullah Ocalanî grevê vêşanîye de yo her ke şina xirabêr bena.
Yagizo ke bi hewteyan o nêeşkeno bi sereyê cila xo ra bivejîyo, baş nêvîneno û nêheşneno zî. Yagiz her çiqas rew heşar bibo zî heta demê şanî nêeşkeno zereyê cile de xo bilewno.  Ê yê ke leyê Yagizî de manenê, vanê, Yagiz kesê ke yenê serdana ey nêeşkeno nas bikero.
REWŞA FADÎLE TOKE
Rewşa Fadîle Tok a ke 43 rojî yo grevê vêşanîye de ya giran bena. Toke bitaybetî persa tansîyonî ciwîyena û morelê ci baş o û vana heta ke tecrîd nêwedarîyo a do çalakîya xo rê dewam bikera.
Hetê bînî ra Hewlêr de grevê vêşanîye yê biagêrayîşî zî 103 rojî yo dewam keno û grevê vêşanîye roja 103’ine de gruba 53’ine dewr girewt.
GREVÊ VÊŞANÎYE VILA BENÊ
Grevê vêşanîye dimayê Hewlêr û Mexmûrî zaf herêman de vila bi.
Kelar de muhendis Herêm Mehmûdî 24'ê Sibate de dest bi grevê vêşanîye yê bêdem û bêagêrayîşî kerd.
25'ê Sibate de resam Cuma Kerîmî, 26'ê Sibate de Serdar Melîheyî dest bi grevê vêşanîye kerd.
Grevê biagêrayîş û bêdem yê Silêmanîye zî kewt roja 80’ine.  Roja 79’ine de grube 40’ine dest bi grevê kerdibi. Grevê Silêmanîye bi rayberîya Komela Karkeranê Mezopotamyayî dewam keno.
